CCXXXVIII.  Bona et privilegia coenobii Admontensis confirmat, et nova de electionibus abbatissarum et aliorum monasteriorum regimine superaddit.   (Veronae, Jul. 22.) [PEZ,  Thesaurus,  III, III, 671.]
LUCIUS episcopus, servus servorum Dei, dilectis filiis ISENRICO abbati monasterii S. Blasii, quod Admunt dicitur, ejusque fratribus tam praesentibus quam futuris, regularem vitam professis in perpetuum.
Officii nostri nos admonet et invitat auctoritas pro Ecclesiarum statu satagere, et eorum quieti ac tranquillitati salubriter, auxiliante Domino, providere. Dignum namque et honestati conveniens esse dignoscitur, ut qui ad earum regimen, Domino disponente, assumpti sumus, eas a pravorum hominum nequitiis tueamur, et B. Petri atque apostolicae sedis patrocinio muniamus. Quapropter, dilecti in Domino filii, venerabilis fratris nostri Alberti archiepiscopi vestri, ac vestris justis postulationibus clementer annuimus, et praefatum monasterium, in quo divino mancipati estis obsequio, praedecessorum nostrorum bonae memoriae Paschalis, Innocentii, Lucii, Alexandri, Romanorum pontificum, vestigiis inhaerentes, sub B. Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: . . . . . Nec episcopo, nec abbati ipsi, nec personae alicui facultas sit bona ejusdem coenobii in feudum sive beneficium aliquibus dare, nec modis aliis alienare. Sane sepulturam ipsius loci liberam esse censemus, ut qui se illic sepeliri desideraverint, nisi excommunicati sint vel interdicti, extremae voluntati eorum nullus obsistat, salva justitia matricis Ecclesiae. Laicos sive clericos saeculares ad conversionem suscipere, vel etiam ab aliis monasteriis personas arctioris vitae desiderio, seu alia certa et rationabili causa ad vos venientes nullius episcopi, abbatis, vel praepositi vos inhibeat contradictio. Prohibemus quoque ut nulli fratrum post factam professionem, absque abbatis totiusque congregationis permissione, liceat ex eodem claustro discedere; discedentem vero absque communium litterarum cautione nullus audeat retinere. Sane novalium vestrorum, quae propriis manibus aut sumptibus colitis, sive de nutrimentis vestrorum animalium, nullus a vobis decimas praesumat exigere. Nulli quoque liceat monasterio angarias, vel alias novas exactiones monasticae quieti et religioni contrarias imponere. Quaecunque etiam dilectissimus filius noster Fridericus Romanorum imp. Augustus, imperialis edicti vigore vobis indulsit et privilegio confirmavit, et nos auctoritate apostolica confirmamus. In parochialibus vero ecclesiis, sive capellis, quas tenetis, liceat vobis sacerdotes eligere et episcopo praesentare, quibus si idonei fuerint, episcopus animarum curam committat, ut de plebis cura quidem episcopo, vobis autem de temporalibus debeant respondere. Praeterea apostolica auctoritate statuimus ut in monasteriis monialium quae vestro regimini commissa noscuntur, decedentibus abbatissis, alia cum consilio et assensu abbatis et fratrum, qui eis necessaria provident, communiter a sororibus eligantur, aut electis celebrata abbati repraesentetur, ut suo assensu et favore episcopis, in quorum episcopatibus permanent, postmodum debeat praesentari confirmanda, vel improbanda. Sane si consilio et assensu abbatis et fratrum, qui habent illis necessaria providere, electionem moniales non fecerint, aut electio celebrata abbati tunc vestro repraesentata non fuerit, nulli episcoporum liceat personas electas absque illius repraesentatione benedicere, quae quidem ipsi abbati vestro obedientiam et subjectionem promittant. Ad haec praesenti decreto sancimus ut alicujus monasterii non cogamini regimen vel administrationem in perpetuum recipere, nisi plenam facultatem habueritis ipsum monasterium secundum statuta vestri ordinis disponendi pariter et gubernandi. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel pars consilii sanioris, secundum timorem Dei et B. Benedicti Regulam praeviderint eligendum. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva Salzpurgensis archiepiscopi canonica reverentia, cui tamen omnino non liceat ei vexationem aliquam vel consuetudinem, quae regularium quieti noceat, irrogare. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam digna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Conradus Sabinens. episcopus, Maguntinae Ego Lucius Catholicae Ecclesiae episcopus subscripsi. sedis archiepiscopus subscripsi. Ego Theodwinus Portuensis et S. Rufinae sedis episc. subscripsi. Ego Heinricus Albanensis episc. subsc. Ego Theobaldus Ostiensis et Veleternens. episc. subscripsi. Ego Joannes tit. S. Marci presbyter card. subscripsi. Ego Laborans presbyter card. S. Mariae Transtiberim subscripsi. Ego Hubertus tit. Laurentii presbyter card. subscripsi. Ego Pandulfus presbyter card. tit. basilicae XII Apostolorum subscripsi. Ego Albinus tit. S. Crucis in Jerusalem presbyter card. subscripsi. Ego Adelardus tit. S. Marcelli presbyter card. subscripsi. Ego Arditio S. Theodori diacon. card. subscripsi. Ego Gratianus SS. Cosmae et Damiani diacon. card. subscripsi. Ego Sofredus S. Mariae in Via Lata diacon. card. subscripsi. Ego Rolandus S. Mariae in Porticu diacon. card. subscripsi. Ego Petrus S. Nicolai in Carcere Tulliano diacon. card. subscripsi. Ego Radulfus S. Georgii ad Velum Aureum subscripsi. Datum Veronae per manum Alberti sanctae Romanae Ecclesiae presbyteri cardinalis et cancellarii, XI Kal. Aug., indictione III, Incarnationis Dominicae anno 1185, pontificatus vero domini Lucii PP. III anno V .
( Hic enumerantur bona ut in bulla Alexandri III, data
an. 1170, Febr. 4.)
[IV]